CELEX: 32020D0433
Language: sk
Date: 2020-03-12 00:00:00
Title: Vykonávacie rozhodnutie Komisie (EÚ) 2020/433 z 12. marca 2020 o predĺžení platnosti opatrenia prijatého švédskou chemickou agentúrou, ktorým sa povoľuje sprístupnenie na trhu a používanie biocídneho výrobku Care Plus Mosquito Net v súlade s nariadením Európskeho parlamentu a Rady (EÚ) č. 528/2012 [oznámené pod číslom C(2020) 1342] (Iba švédske znenie je autentické)

24.3.2020   
               
               
                  SK
               
               
                  Úradný vestník Európskej únie
               
               
                  L 88/8
               
            
         VYKONÁVACIE ROZHODNUTIE KOMISIE (EÚ) 2020/433
         z 12. marca 2020
         o predĺžení platnosti opatrenia prijatého švédskou chemickou agentúrou, ktorým sa povoľuje sprístupnenie na trhu a používanie biocídneho výrobku Care Plus Mosquito Net v súlade s nariadením Európskeho parlamentu a Rady (EÚ) č. 528/2012
         
            
               [oznámené pod číslom C(2020) 1342]
            
         
         (Iba švédske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Švédska chemická agentúra (ďalej len „príslušný švédsky orgán“) prijala 25. septembra 2019 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, ktorým sa do 23. marca 2020 povoľuje sprístupnenie na trhu a používanie biocídneho výrobku Care Plus Mosquito Net, siete proti komárom impregnovanej účinnou látkou permetrín (ďalej len „opatrenie“). V súlade s článkom 55 ods. 1 druhým pododsekom uvedeného nariadenia informoval príslušný švédsky orgán Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný švédsky orgán, bolo opatrenie nevyhnutné na ochranu verejného zdravia. Používanie siete na komáre, ktorá je impregnovaná permetrínom, je určené na ochranu ľudí pred bodavým hmyzom, keďže má zabrániť prenášaniu patogénov prostredníctvom hmyzích vektorov na ľudí, čo predstavuje riziko pre verejné zdravie. Za podmienok uvedených v opatrení možno výrobok sprístupniť len na klinikách určených na očkovanie, a to len s pokynmi na správne používanie a bezpečné zneškodňovanie, a po uplynutí obdobia uplatňovania výnimky musí príjemca opatrenia na prípadnú žiadosť príslušného švédskeho orgánu poskytnúť informácie o počte sietí distribuovaných na kliniky určené na očkovanie.
                  
               
                     (3)
                  
                  
                     Komisii bola 26. novembra 2019 od príslušného švédskeho orgánu doručená odôvodnená žiadosť o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Žiadosť bola predložená na základe pretrvávajúcich obáv z možného ohrozenia verejného zdravia chorobami prenášanými vektormi aj po 23. marci 2020 a argumentu, že biocídny výrobok Care Plus Mosquito Net má kľúčový význam v boji proti nebezpečenstvu, ktoré predstavujú choroby prenášané vektormi.
                  
               
                     (4)
                  
                  
                     Podľa informácií, ktoré poskytol príslušný švédsky orgán, alternatívy na kontrolu hmyzích vektorov (napr. používanie repelentov, neimpregnovaných sietí proti komárom) neumožňujú dostatočnú kontrolu vektorového hmyzu.
                  
               
                     (5)
                  
                  
                     Repelenty nedokážu zabezpečiť 24-hodinovú ochranu celého ľudského tela v dôsledku obmedzeného počtu aplikácií za deň, ako aj v dôsledku toho, že by sa nemali používať na určité časti tela. Ľudia s citlivou alebo poškodenou pokožkou môžu mať pri ich používaní problémy v dôsledku podráždenia. Na repelenty sa okrem toho vzťahuje obmedzenie, pokiaľ ide o použitie v prípade určitých vekových skupín, ako sú napríklad malé deti. Neošetrené siete proti komárom neposkytujú úplnú ochranu proti hmyzu, keďže takéto siete nezabezpečujú, aby hmyz nachádzajúci sa na sieti nemohol zaútočiť na tie časti tela, ku ktorým má cez sieť prístup. Neošetrené siete by tiež mohli podnecovať ľudí k tomu, aby si ich impregnovali biocídnymi výrobkami sami. Takéto nekontrolované a neregistrované používanie by mohlo predstavovať riziko pre ľudské zdravie a životné prostredie.
                  
               
                     (6)
                  
                  
                     Európskej chemickej agentúre bola predložená žiadosť o autorizáciu Únie pre biocídny výrobok Care Plus Mosquito Net, ktorá je momentálne v štádiu hodnotenia, pričom hodnotiacim príslušným orgánom je dánsky orgán. Autorizácia Únie pre tento biocídny výrobok by predstavovala trvalé riešenie v budúcnosti, a to aj pre Švédsko, no pred udelením autorizácie je potrebný značný čas na posúdenie žiadosti.
                  
               
                     (7)
                  
                  
                     Preto je vhodné príslušnému švédskemu orgánu za určitých podmienok umožniť predĺženie platnosti uvedeného opatrenia na obdobie nepresahujúce 550 dní.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Švédska chemická agentúra môže do 25. septembra 2021 predĺžiť platnosť opatrenia, ktorým sa povoľuje sprístupnenie na trhu a používanie biocídneho výrobku Care Plus Mosquito Net s cieľom zabrániť prenosu patogénov prostredníctvom hmyzích vektorov na ľudí, a to za predpokladu, že agentúra zabezpečí, aby sa výrobok sprístupnil a používal iba pod jej dohľadom.
         
         
            Článok 2
            Toto rozhodnutie je určené Švédskemu kráľovstvu.
         
         
            V Bruseli 12. marca 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.